
	REPUBLIKA HRVATSKA
	

	Visoki prekršajni sud Republike Hrvatske
	

	Zagreb
	


Broj: Ppž-10472/2026

U  I M E  R  E P U B L I K E    H R V A T S K E

P R E S U D A


	Visoki prekršajni sud Republike Hrvatske, u vijeću sastavljenom od sudaca: Karmen Novak Hrgović kao predsjednice vijeća, te Nediljka Bobana i Nade Horvatović kao članova vijeća, uz  sudjelovanje višeg sudskog savjetnika Zlatka Hasića kao zapisničara, u prekršajnom predmetu protiv okrivljenika Mate Grgića, kojeg brani Mijo Maćaš, odvjetnik iz Vinkovaca,   zbog prekršaja iz članka 216. stavak 3. te članka 199. stavak 8.  Zakona o sigurnosti prometa na cestama (NN br. 67/2008, 48/10,74/11, 80/13, 158/13, 92/14, 64/15, 89/15, 108/17, 70/19, 42/20, 85/22, 114/22, 133/23, 145/24), rješavajući o žalbi okrivljenika Mate Grgića, podnesenoj protiv presude Općinskog suda u Sesvetama od 13. rujna 2024. godine, broj:  Pp – 1306/2025-9, u sjednici vijeća održanoj dana 11. kolovoza 2026.  godine,
                                                        
                                                                                                         
                                                         p r e s u d i o   j e
 
I. Odbija se žalba okrivljenika Mate Grgića kao neosnovana i potvrđuje se pobijana presuda. 

II. Temeljem članka 138. stavka 2. točke 3. c)  Prekršajnog zakona („Narodne novine“, broj: 107/07.,39/13, 157/13- nastavno PZ) okrivljenik Mato Grgić je obvezan naknaditi trošak žalbenog postupka u paušalnom iznosu od 100,00 (sto) eura, u roku od 90 (devedeset) dana od primitka ove presude.


Obrazloženje

1. Pobijanom presudom proglašen je krivim okrivljenik Mato Grgić i kažnjen ukupnom novčanom kaznom u iznosu od 2.000,00 (dvije tisuće ) eura, zbog prekršaja iz članka 216. stavak 3. te članka 199. stavak 8. Zakona o sigurnosti prometa na cestama,  činjenično opisanih u izreci pobijane presude.

2. U izrečenu kaznu, okrivljeniku je uračunato vrijeme provedeno u zadržavanju kao 79,64 eura (sedamdeset devet eura i šezdeset četiri centa), tako da je okrivljeniku preostalo za platiti još 1.920,36 eura (tisuću devetsto dvadeset eura i  trideset šest centi).

3. Uz kaznu okrivljeniku je izrečena zaštitna mjera zabrane upravljanja motornim vozilima „B“ kategorije u trajanju od 6 (šest) mjeseci.

4. Pobijanom presudom okrivljenik je obvezan za naknadu troškova prekršajnog postupka u iznosu od 30,00 (trideset) eura. 

5. Protiv navedene presude okrivljenik je pravodobno podnio žalbu zbog izrečene novčane kazne te navodi da je ista previsoko odmjerena i zbog izrečene zaštitne mjere te predlaže da se ista ukine.    

6. Podnositelj žalbe predlaže da se iz razloga navedenih u žalbi, žalba prihvati. 

7. Žalba nije osnovana.	

8. Visoki prekršajni sud Republike Hrvatske (dalje: Sud), na temelju čl. 202. st. 1. Prekršajnog zakona, ispitivao je pobijanu presudu iz osnova i razloga iz kojih se ista pobija žalbom, a po službenoj dužnosti ispitao je jesu li presudom počinjene bitne povrede odredbi prekršajnog postupka iz čl.195. st.1. t. 6., 7., 9. i 10., jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona. Pri tome nije utvrđeno da postoje povrede na koje ovaj sud, sukladno gore navedenom zakonskom propisu, pazi po službenoj dužnosti.

9. Odlučujući o izrečenoj novčanoj kazni, ovaj sud je utvrdio da je prvostupanjski sud okrivljeniku izrekao novčanu kaznu ispod zakonom predviđenog minimuma  i ista nije stroga te je ovaj sud mišljenja da će se istom postići svrha kažnjavanja te da će se okrivljenik ubuduće kloniti činjenja prekršaja ovakve vrste. 

10. Razmatrajući odluku o izrečenoj zaštitnoj mjeri, povodom žalbe okrivljenika, ovaj Sud je utvrdio da odluka prvostupanjskog suda o izricanju zaštitne mjere okrivljeniku da ne upravlja motornim vozilima „B“ kategorije u trajanju od 6  (šest) mjeseci - primjerena.

11. Navedeno ponašanje okrivljenika, predstavlja teški oblik kršenja prometnih propisa i takvo ugrožavanje ostalih sudionika u prometu da upućuje na opasnost da će okrivljenik upravljajući motornim vozilom ponovno počiniti takav prekršaj. Stoga je pobijanom presudom osnovano i u skladu sa zakonom prema okrivljeniku izrečena zaštitna mjera zabrane upravljanja motornim vozilom B kategorije, budući da je primjena iste u konkretnom slučaju nužna zbog otklanjanja okolnosti koje poticajno djeluju na počinjenje predmetnih prekršaja i dodatno će preventivno djelovati na buduće ponašanje okrivljenika.    

12. Paušalni iznos troškova žalbenog postupka temelji se na odredbi članka 138. stavka 2. točke 3. c PZ-a, koji propisuje da se troškovi prekršajnog postupka obuhvaćaju paušalni iznos troškova prekršajnog postupka Visokog prekršajnog suda Republike Hrvatske kada je donio odluku kojom je pravomoćno utvrđena krivnja okrivljenika, ako je odlučivao o žalbi tužitelja i okrivljenika ili samo o žalbi okrivljenika. Paušalna je svota, sukladno članku 138. stavku 3. PZ-a  određena u okvirima određenim Rješenjem o određivanju paušalnog iznosa za troškove prekršajnog postupka   („Narodne novine“, broj: 18/13. ) u rasponu od 13,27 do 663,61 eura, a s obzirom na složenost i trajanje postupka, te imovno stanje okrivljenika.  

13. Zbog izloženih razloga trebalo je riješiti kao u izreci.


U Zagrebu, 11. kolovoza 2026. godine

Zapisničar:                                                                        Predsjednica  vijeća:

Zlatko Hasić                                                               Karmen Novak Hrgović, v.r.
    

Presuda se dostavlja Općinskom sudu u Vinkovcima u 5 (pet) otpravaka za: spis, okrivljenika, branitelja i tužitelja.


    			                                 Za točnost otpravka-ovlašteni službenik
                                    			Upraviteljica zajedničke sudske pisarnice:
                                    			                     Edita Vrkljan

